**ΜΟΔΑ**

**Ορισμός** Μόδα [< moda (ιταλικό) < modus (= τρόπος· λατινικό)] ονομάζεται η περιοδική και διαρκώς μεταβαλλόμενη τάση που επικρατεί μεταξύ των μελών ενός κοινωνικού συνόλου και σχετίζεται με την αμφίεση και, γενικότερα, στον τρόπο συμπεριφοράς και σκέψης.

**Χαρακτηριστικά Μόδας μεταβάλλεται /επιβάλλεται / τυποποιεί το γούστο / έρχεται σε ρήξη με το προηγούμενο κατεστημένο ή το επαναφέρει / μαζοποιεί**

**ΓΙΑΤΙ ΑΚΟΛΟΥΘΟΥΜΕ ΤΗ ΜΟΔΑ ;**

α/Τα ΜΜΕ (η τηλεόραση, ο ημερήσιος τύπος και περιοδικά ποικίλης ύλης ή εστιασμένα στο χώρο της μόδας, το διαδίκτυο , τα κοινωνικά δίκτυα ) αφιερώνουν πολύωρες εκπομπές, ειδικές στήλες και έντυπα αποκλειστικά στη μόδα και κυρίως μας «βομβαρδίζουν» με σχετικές διαφημίσεις οι οποίες εξαιτίας της επανάληψής τους και του έντεχνου τρόπου προβολής τους μας επηρεάζουν και καθοδηγούν τις επιλογές μας

β/ Στη σύγχρονη εποχή της κατανάλωσης κυριαρχεί το «φαίνεσθαι» και το «έχειν», δηλαδή δίνεται μεγάλη σημασία στην εξωτερική εμφάνιση και στην επίδειξη των υλικών αγαθών

Έτσι , το πνεύμα του υλικού ευδαιμονισμού και της καταναλωτικής μανίας τροφοδοτεί τις νέες τάσεις της μόδας.

γ/Έχουμε την τάση να προσαρμοζόμαστε στις κοινωνικές επιταγές , να συμμορφωνόμαστε με τα ενδυματολογικά πρότυπα για να είμαστε αρεστοί και αποδεκτοί από τους άλλους

Μέσα σε αυτό το πλαίσιο μιμούμαστε και υιοθετούμε τις τάσεις της μόδας

δ/( απουσία κριτικής σκέψης ) Συχνά , μάλιστα, δεν αξιολογούμε το περιεχόμενό της , το αν ταιριάζει με την προσωπικότητά μας και αυτό γιατί έχουμε αφήσει ατροφική την κρίση μας και έχουμε παραδοθεί στο μοντέλο της ευζωίας / του «υλικού ευδαιμονισμού» ταυτίζοντας την ευτυχία με την κατανάλωση

**ε/(**Ψυχολογικοί λόγοι **)** Η φυσική φιλαρέσκεια του ανθρώπου.- Η διάθεση να εντυπωσιάζει και να ξεχωρίζει από τους άλλους.- Η ανάγκη ορισμένων να καλύψουν φυσικές ατέλειες.

**Οι Νέοι**

Προβάλλουν την αντιδραστικότητά τους με την άκριτη υιοθέτηση των προτάσεων της μόδας. Θεωρούν το καινούργιο προοδευτικό και ριζοσπαστικό, ενώ το παλιό συντηρητικό και απορριπτέο.

Μιμούνται ξενόφερτα πρότυπα και τρόπους ζωής στην ένδυση, στη μουσική, στην ομιλία, ακόμα και στη διατροφή.

**Θετικές Συνέπειες**

**Η μόδα**

* Καλλιεργεί και αναπτύσσει τη δημιουργική φαντασία και το αίσθημα του ωραίου.
* Ενισχύει την οικονομία με τη διακίνηση του χρήματος και, κυρίως, με την αύξηση των εξαγωγών.
* Καταπολεμά την ανεργία με τη δημιουργία θέσεων εργασίας, καθώς αυξάνεται η παραγωγή και ο καταναλωτισμός.
* Με τη μόδα εκφράστηκαν πολιτικά και κοινωνικά κινήματα, μουσικά ή άλλα καλλιτεχνικά ρεύματα (φεμινιστικό κίνημα, χίπις, πανκς κ.λπ.).
* Μέσω της ποικιλίας των επιλογών αμφίεσης εκφράζεται η προσωπική ελευθερία και καθίσταται δυνατή η διαμόρφωση μιας ιδιαίτερης εικόνας του εαυτού μας.

**Αρνητικές Συνέπειες**

* Τροφοδοτεί το καταναλωτικό πνεύμα και προκαλεί οικονομικά προβλήματα σε όσους προσπαθούν να ακολουθήσουν πιστά τις επιταγές της.
* Προκαλεί άγχος και αγωνία, μήπως τυχόν η ασυνεπής παρακολούθησή της προξενήσει κοινωνική περιθωριοποίηση και υποβάθμιση.
* Στερεί από τον άνθρωπο πολύτιμο χρόνο, καθώς αυτός επιδίδεται στην υπερεργασία, για να ανταποκριθεί στις απαιτήσεις της. Ο χρόνος αυτός θα μπορούσε να αξιοποιηθεί σε πνευματικές και ψυχαγωγικές δραστηριότητες.
* Καλλιεργεί το μιμητισμό και τη μαζοποίηση. Παράλληλα, εξασθενεί την κρίση και την ιδιαιτερότητα.
* Αποπροσανατολίζει τον άνθρωπο από τις πραγματικές αξίες και ανάγκες της ζωής

**ΟΡΘΗ ΣΤΑΣΗ ΑΠΕΝΑΝΤΙ ΣΤΗ ΜΟΔΑ**

Η μόδα αποτελεί σημαντικό στοιχείο της σύγχρονης ζωής. Θα ήταν, λοιπόν ,ουτοπικό να προτείνει κάποιος την κατάργησή της.

* Ωστόσο, χρειάζεται κανείς να:
* θέτει προσωπικά κριτήρια ως προς την αποδοχή της μόδας, έτσι ώστε να μη γελοιοποιείται με επιλογές που δεν ταιριάζουν στην προσωπικότητά του. Να συνειδητοποιεί ότι η μόδα δεν αποτελεί αυτοσκοπό= δηλαδή το μοναδικό σκοπό που δίνει νόημα στη ζωή ….
* κατανοεί ότι το ρούχο δεν υπάρχει, για να καταδυναστεύει το σώμα και το πνεύμα του ανθρώπου, αλλά για να το προστατεύει και να το αναδεικνύει.
* μην προσκολλάται και υποδουλώνεται στις νέες τάσεις, αλλά να ιεραρχεί σωστά τις προτεραιότητές του.
* αντιστέκεται στην «πλύση εγκεφάλου» που επιχειρούν οι διαφημίσεις για την προώθηση της μόδας.

**Εκεί που αρχίζει η μόδα πεθαίνει το στιλ: Μόδα και στιλ**

Δύο λέξεις τόσο κοντά η μία στην άλλη και όμως στην πραγματικότητα τόσο μακριά… Εκεί που αρχίζει το στιλ τελειώνει η μόδα. Η μόδα είναι άστατη, επιπόλαιη, και -το βασικότερο- παροδική. Το στιλ όμως είναι σταθερό, δουλεμένο, προσωπικό και αιώνιο. Μόδα είναι αυτό το καταραμένο τεχνικό πέπλο παραπληροφόρησης που φορούν όσοι δεν έχουν να προσφέρουν μια αυθεντική πληροφορία γούστου. . Αντίθετα ,Στυλ είναι πάντα μια ιδιοκατασκευή κομμένη και ραμμένη για τα μέτρα του καθενός και μόνου, που φοριέται κάτω από τα ρούχα της καθημερινότητας και πάνω από οποιαδήποτε εσωτερική διάθεση. Είναι αυτό που πιο παλιά ονομάζαμε «τύπο», αλλά και κάτι περισσότερο. Έχει να κάνει με την αρμονία των κινήσεων σε σχέση με το χώρο, με τις ιδέες σε απόλυτη συνάρτηση με την άηχη γλώσσα του βλέμματος.

Ν. Πιπέρης από τον ημερήσιο τύπο